শব্দচাপ
শব্দ এক প্রকারের শক্তি যা তরঙ্গের আকারে সঞ্চারিত হয়। কোনো মাধ্যমের মধ্য দিয়ে শব্দতরঙ্গ প্রবাহিত হলে শব্দচাপ সৃষ্টি হয়। শব্দ তরঙ্গ তার চতুর্পাশ্বের গড় বা সমতূল্য বায়ুমণ্ডলীয় চাপ থেকে যে স্থানীয় চাপ বিচ্যুতি ঘটায় তাকে শব্দচাপ বলা যায়। আরও সুস্পষ্টভাবে বলা যায়, শব্দ সঞ্চালনকালে মাধ্যমের কোন নির্দিষ্ট বিন্দুতে শব্দ তরঙ্গ উপস্থিত থাকাকালীন সময়ে তাৎক্ষণিকভাবে এটি যে চাপ তৈরি করে সেই চাপ এবং শব্দ তরঙ্গটিকে ঘিরে থাকা বায়ুমণ্ডলীয় চাপের মধ্যে যে পার্থক্য পাওয়া যায় তাই শব্দচাপ। বায়ুতে সৃষ্ট শব্দচাপ পরিমাপে মাইক্রোফোন এবং একই উদ্দেশ্যে পানির ক্ষেত্রে হাইড্রোফোন ব্যবহার যেতে পারে। শব্দচাপের এসআই একক হলো প্যাস্কেল (Pa)। অন্যান্য এককের মধ্যে আছে N/m², dyn/cm² এবং বার। অপরদিকে শব্দের তীব্রতা লেভেল এবং শব্দচাপ লেভেল পরিমাপ করা হয় ডেসিবেল এককে। ২০ মাইক্রো প্যাস্কেল বা ০.০০০০২ প্যাস্কেল চাপকে প্রমাণ শব্দচাপ ধরা হয়। ২০ মাইক্রো প্যাস্কেল চাপে শব্দের তীব্রতা লেভেল এবং শব্দচাপ লেভেল হলো শূন্য ডেসিবেল। মানুষ যখন স্বাভাবিকভাবে কথা বলে তখন সৃষ্ট শব্দচাপের পরিমাণ প্রায় ০.০১ প্যাস্কেল হয় যার তীব্রতা লেভেল হলো ৫৪ ডেসিবেল।